C 467/36
RO
Jurnalul Oficial al Uniunii Europene
8.12.2022
PROCEDURI REFERITOARE LA PUNEREA ÎN APLICARE A POLITICII COMERCIALE COMUNE
COMISIA EUROPEANĂ Aviz de redeschidere a investigației antidumping privind importurile de cabluri din fibre optice originare din Republica Populară Chineză (2022/C 467/06)
Comisia Europeană a primit o cerere în temeiul articolului 12 din Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (denumit în continuare „regulamentul de bază”) (1).
Prin cerere se solicită să se investigheze dacă măsurile antidumping impuse de Regulamentul de punere în aplicare (UE) 2021/2011 al Comisiei (2) asupra importurilor de cabluri din fibre optice originare din Republica Populară Chineză (denumită în continuare „țara în cauză”) au afectat prețurile la export, prețurile de revânzare sau prețurile de vânzare ulterioară în Uniune.
Acest tip de investigații se mai numesc și „investigații noi privind absorbția măsurilor”.
1.
Cererea de deschidere a unei investigații noi privind absorbția măsurilor Cererea a fost prezentată la data de 28 octombrie 2022 de Europacable (denumit în continuare „solicitantul”) în numele industriei Uniunii producătoare de cabluri din fibre optice, în sensul articolului 5 alineatul (4) din regulamentul de bază.
O versiune a cererii accesibilă publicului și analiza gradului de susținere a cererii de către producătorii din Uniune sunt disponibile în dosarul destinat consultării de către părțile interesate.
Punctul 5.4 din prezentul aviz oferă informații privind accesul părților interesate la dosar.
2.
Produsul în cauză Produsul în cauză este reprezentat de cablurile din fibre optice monomod, alcătuite din una sau mai multe fibre izolate individual, cu înveliș de protecție, chiar echipate cu conductoare electrice și originare din Republica Populară Chineză (denumite în continuare „produsul în cauză”).
Produsul în cauză nu include: (i) cablurile în care toate fibrele optice sunt prevăzute individual cu conectori operaționali la una sau la ambele extremități; și nici (ii) cablurile destinate utilizării submarine.
Cablurile destinate utilizării submarine sunt cabluri din fibre optice izolate cu plastic, care conțin un conductor din cupru sau din aluminiu, în care fibrele sunt incluse în unul sau mai multe module din metal.
Produsul în cauză se încadrează în prezent la codul NC ex 8544 70 00 (codul TARIC 8544 70 00 10).
Codurile NC și TARIC sunt menționate numai cu titlu informativ.
(1) JO L 176, 30.6.2016, p. 21.
(2) Regulamentul de punere în aplicare (UE) 2021/2011 al Comisiei din 17 noiembrie 2021 de instituire a unei taxe antidumping definitive la importurile de cabluri din fibre optice originare din Republica Populară Chineză (JO L 410, 18.11.2021, p. 51).